Prasība, kas celta 2019. gada 2. oktobrī – Novomatic/EUIPO – Brouwerij Haacht (“PRIMUS”)
(Lieta T-669/19)
Tiesvedības valoda – angļu
Lietas dalībnieki
Prasītāja: Novomatic AG (Gumpoldskirchen, Austrija) (pārstāvji: W. Mosing, advokāts)
Atbildētājs: Eiropas Savienības Intelektuālā īpašuma birojs (EUIPO)
Otra procesa EUIPO Apelācijas padomē dalībniece: Brouwerij Haacht NV (Boortmeerbeek, Beļģija)
Informācija par procesu EUIPO
Strīdus preču zīmes reģistrācijas pieteikuma iesniedzēja: prasītāja Vispārējā tiesā
Attiecīgā strīdus preču zīme: Eiropas Savienības vārdiskas preču zīmes “PRIMUS” reģistrācijas pieteikums – reģistrācijas pieteikums Nr. 14 712 723
Process EUIPO: iebildumu process
Apstrīdētais lēmums: EUIPO Apelācijas piektās padomes 2019. gada 19. jūlija lēmums lietā R 2528/2018-5
Prasījumi
Prasītājas prasījumi Vispārējai tiesai ir šādi:
atcelt apstrīdēto lēmumu;
piespriest EUIPO un otrai procesa EUIPO dalībniecei, ja tā iestāsies lietā, iesniedzot rakstveida aktu, segt savus, kā arī atlīdzināt prasītājas tiesāšanās izdevumus tiesvedībā Vispārējā tiesā un izdevumus apelācijas procesā EUIPO.
Izvirzītie pamati:
būtisku procedūras noteikumu, proti, prasības sniegt pierādījumus saistībā ar tiesisko drošību, neievērošana;
tiesiskās paļāvības principa pārkāpums;
Eiropas Parlamenta un Padomes Regulas (ES) 2017/1001 8. panta 5. punkta pārkāpums;
Komisijas Deleģētās regulas (ES) Nr. 2018/625 7. panta 2. punkta b) apakšpunkta pārkāpums.
____________